Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 168/08)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 82/99

1. Medlemsstatens ansvarlige myndighed Navn: Direcção-Geral do Desenvolvimento Rural

Adresse: Av. Defensores de Chaves, n.o 6, P-1049-063 Lisboa

Tlf. (351) 213 18 43 00

Fax (351) 213 52 13 46.

2. Ansøgende sammenslutning 2.1. Navn: ACPA - Associação de Criadores de Porco Alentejano

2.2. Adresse: Rua Armação de Pêra, n.o 7, P-7670 Ourique

Tlf. (351-286) 51 80 30

Fax (351-286) 51 20 70

2.3. Sammensætning: producent/forarbejdningsvirksomhed (x) andet ( ).

3. Produktets art: Kategori 1.1 - Fersk kød og slagteaffald.

4. Varespecifikation (sammenfatning af betingelserne i artikel 4, stk. 2).

4.1. Navn: Carne de Porco Alentejano.

4.2. Beskrivelse: Carne de Porco Alentejano er kød hidrørende fra svin af Alentejo-racen, der slagtes, når de er mellem 8 og 14 måneder gamle. Svinene skal enten være registreret i den portugisiske stambog for svin i afsnittet for Alentejo-racen eller i bogen over fødsler. I sidstnævnte tilfælde skal begge forældre imidlertid være registreret i stambogen eller det zootekniske register for racen, og svinene skal være født, opdrættet og slagtet i det afgrænsede geografiske område.

Slagtekroppenes vægt er på mellem 50 og 100 kg. Fedtet er skinnende, fast, "tørt" og hvidt. Kødet er rosafarvet i både mørke og lyse nuancer og er fint opbygget. Det har en meget fin smag og er desuden meget saftigt. Kødets pH-værdi ligger 24 timer efter slagtning på 5,7-6,0.

4.3. Geografisk område: Det geografiske produktionsområde er under hensyntagen til produktets særlige organoleptiske egenskaber og den lokale knowhow afgrænset til kommunerne: Alter do Chão, Castelo de Vide, Crato, Marvão, Nisa, Portalegre, Avis, Mora, Ponte de Sôr, Arronches, Campo Maior (bortset fra sognet S. João Baptista), Elvas (bortset fra sognet S. Pedro), Fronteira, Monforte, Borba, Estremoz, Sousel, Vila Viçosa, Arraiolos, Évora, Montemor-o-Novo, Portel, Vendas Novas, Viana do Alentejo, Alandroal, Mourão, Redondo, Reguengos de Monsaraz, Alcácer do Sal (bortset fra sognet S. Matias do Castelo), Grândola (bortset fra sognet Melides), Alvito, Beja, Cuba, Mértola, Vidigueira, Barrancos, Moura, Serpa, Aljustrel, Almodôvar, Castro Verde, Ferreira do Alentejo, Ourique, Odemira (bortset fra sognene Vila Nova de Mil Fontes og S. Teotónio), Santiago de Cacém (bortset fra sognet Santo André) og Sines.

4.4. Bevis for oprindelse: Oprindelsesbetegnelsen Carne de Porco Alentejano omfatter kun dyr, der er opdrættet i det ovenfor angivne område i bedrifter, som overholder de betingelser for opdræt, der er beskrevet i dokumentet med titlen "Caderno de Especificações - Carne de porco Alentejano - DO". De pågældende bedrifter skal desuden være underlagt den kontrol- og certifikationsordning, der er omhandlet i dokumentet "Regras de Controlo e Certificação da Carne de Porco Alentejano".

4.5. Fremstillingsmetode: Slagtekroppene hidrører fra svin af Alentejo-racen, der er indskrevet i den portugisiske stambog for svin i afsnittet for Alentejo-racen eller i bogen over fødsler, og som er opdrættet i bedrifter beliggende i det omtalte område. Der må ikke anvendes avlsdyr. Transporten til slagteri, som ikke må omfatte etaper på mere end otte timer, sker med passende transportmidler og på en sådan måde, at man undgår stress. Det er ikke tilladt at anvende beroligende midler. Til lastning og losning af dyrene anvendes lastekaj eller rampe. I en periode på 24 timer inden slagtningen holdes dyrene i et særskilt lokale med god udluftning, hvor de kun gives rent vand. Slagtning og opskæring kan kun finde sted på slagterier og i virksomheder, der er godkendt af EU og af det private certificeringsorgan OPC. Afblødning og udtagning af organer sker umiddelbart efter bedøvelsen, som er obligatorisk. For at mindske infektionsrisikoen gennemføres hele slagteforløbet uden afbrydelse. Slagtningen og opskæringen overvåges af en repræsentant for certificeringsorganet.

Nedkølningen af slagtekroppene sker langsomt over fem timer, og indtil der nås en temperatur på 1 °C. Modningen af slagtekroppene finder sted ved en temperatur på 1 °C i mindst to dage efter slagtningen. Det er hverken tilladt at nedfryse kroppene eller kødet. Slagtekroppe eller stykker, hvis kvalitet er forringet i forløbet forud for slagtningen, under slagtningen, i forbindelse med afblødning, nedkølning, opskæring eller modning, kasseres.

4.6. Tilknytning: Allerede i romertiden havde de produkter, der fremstilledes på basis af de lokale svin, et godt ry, og sammen med olivenolie, vin og ædle metaller udgjorde de nogle af de råvarer, som romerne plejede at tage med hjem for at gøre indtryk på deres gæster.

Indtil 1960'erne hidrørte hovedparten af kødet i Portugal fra Alentejo-svinene. På det tidspunkt drev man svinene ind til de største byer, hvor også de vigtigste slagterier lå. Ude i provinsen, langt fra de store byer, var den traditionelle slagtning ensbetydende med, at der var kød til hele året. Senere, da man begyndte at anvende hurtigtvoksende racer, var der mange griseavlere, der erstattede Alentejo-svinene med andre racer, der kunne sikre en større produktion. Fra 1992 begyndte denne situation at ændre sig, og der er nu øget interesse for at anvende dyr, der er specielt egnede til ekstensivt opdræt. Dette giver ikke blot mulighed for at udnytte de typiske Alentejo-egeskovsbevoksninger som foderkilde, men også for at gennemføre landskabspleje og at modvirke nedgangen i befolkningen og i den animalske produktion. Svineproduktionen i det afgrænsede område er tæt forbundet med egeskovsvegetationen, idet agern fra korkeg og steneg udgør en meget vigtig del af dyrenes foder og har helt afgørende betydning for kødets organoleptiske egenskaber.

4.7. Kontrolinstans: Navn: Agricert - Certificação de produtos alimentares, LDA

Adresse: Rua Dr. António Pires Antunes, 4-r/c esq.o - sala C, P-7350 Elvas.

4.8. Mærkning: Obligatoriske angivelser: "Carne de Porco Alentejano - Oprindelsesbetegnelse" og et behørigt nummereret garantimærke med produktets og certificeringsorganets navn.

4.9. Krav i nationale bestemmelser: Alle gældende bestemmelser i gældende national lovgivning og EU-lovgivningen.

EF-nr.: G/PT/000158/00.09.14.

Dato for modtagelse af den fuldstændige ansøgning: 23. juli 2001.